## Pravilnik o stjecanju prava na rad sa skraćenim radnim vremenom zbog njege teže hendikepiranog djeteta

### NN 34/1990 (28.8.1990.), Pravilnik o stjecanju prava na rad sa skraćenim radnim vremenom zbog njege teže hendikepiranog djeteta

# MINISTAR ZA ZDRAVSTVO I SOCIJALNU ZAŠTITU

Na temelju člana 50. stava 3. Zakona o radnim odnosima ("Narodne
novine", br.19/90) Ministar zdravstva i socijalne zaštite donosi

## PRAVILNIK

### o stjecanju prava na rad sa skraćenim radnim vremenom zbog njege teže hendikepiranog djeteta

Član 1.

Ovim pravilnikom propisuju se kriteriji, način i postupak za stjecanje
prava na rad sa skraćenim radnim vremenom roditelja, odnosno usvojitelja
(u daljem tekstu: roditelj) zbog njege teže hendikepiranog djeteta, te
način i obračun isplate naknade osobnog dohotka, odnosno plaće tom roditelju.

Član 2.

Težina hendikepa ocjenjuje se za dijete kod kojeg postoji ometenost
u psihičkom ili fizičkom razvoju iz člana 15. Pravilnika o sastavu i radu
stručnih komisija kao organa vještačenja u postupku za ostvarivanje prava
i drugih oblika socijalne zaštite, o sadržaju medicinske i druge dokumentacije,
te o vrstama i stupnju ometenosti u psihičkom ili fizičkom razvoju djece
i omladine ("Narodne novine", br. 12/84).

Težim hendikepom u smislu stava 1. ovoga člana smatraju se psihička
ili fizička oštećenja funkcije takvog stupnja zbog kojeg dijete ne može
samostalno izvoditi aktivnosti primjene kronološkoj dobi, već je ovisno
o pomoći druge osobe u obavljanju svakodnevnih životnih aktivnosti, kao
što su:

- oblačenje i svlačenje;

- vođenje brige o osnovnim fiziološkim funkcijama (hranjenju, kontroli
mokrenja i stolice);

- pokretanje tijela - kada ono nije moguće niti uz pomoć ortopedskih
pomagala;

- korištenje tehničke opreme o kojoj ovisi održavanje života djeteta;

- ovisnost o korištenju specijalne dijete koju, s obzirom na dob, moraju
pripremati ili davati roditelji i

- slične aktivnosti koje neophodno zahtijevaju pomoć druge osobe.

Teži hendikep utvrđuju stručne komisije iz člana 90. štava 2. Zakona
o socijalnoj zaštiti ("Narodne novine", br. 28/83, 3/84 i 55/86),
za davanje nalaza i mišljenja u postupku za ostvarivanje prava i drugih
oblika socijalne zaštite.

Član 3.

Pravo na rad sa skraćenim radnim vremenom može ostvariti samo jedan
od zaposlenih roditelja.

Pravo na rad sa skraćenim radnim vremenom može ostvariti i jedan zaposleni
roditelj pod uvjetom da drugi roditelj koji nije zaposlen nije u mogućnosti
zbog svog psihofizičkog stanja pružati potrebnu njegu teže hendikepiranom
djetetu.

Nemogućnost roditelja za pružanje potrebne njege teže hendikepiranom
djetetu utvrđuju stručne komisije iz člana 2. stava 3. ovoga pravilnika.

Izuzetno, jedan zaposleni roditelj može ostvariti pravo na rad sa skraćenim
radnim vremenom zbog njege teže hendikepiranog djeteta za vrijeme dok je
drugi roditelj koji nije zaposlen na odsluženju vojnog roka, te dok se
nalazi u pritvoru ili na izdržavanju kazne zatvora duže od 30 dana.

Član 4.

Pravo na rad sa skraćenim radnim vremenom ne može ostvariti roditelj
koji ostvaruje pravo na rad sa skraćenim radnim vremenom zbog njege djeteta
do tri godine života kojemu je potrebna pojačana njega.

Pravo na rad sa skraćenim radnim vremenom pod uvjetom iz člana 2. ovoga
pravilnika može ostvariti i roditelj punoljetnog djeteta nad kojim je produženo
roditeljsko pravo.

Član 5.

Pravo na rad sa skraćenim radnim vremenom ne može steći roditelj teže
hendikepiranog djeteta odnosno prestaje mu to pravo za vrijeme dok je dijete
smješteno u odgovarajućoj organizaciji udruženog rada zdravstva ili socijalne
zaštite, odnosno društvene brige o djeci predškolskog uzrasta ili odgoja
i obrazovanja gdje ima smještaj stalni tjedni ili svakodnevni duže od osam
sati.

Izuzetno, samohrani roditelj koji je obavezan raditi drugu i treću smjenu
može steći pravo na rad sa skraćenim radnim vremenom, odnosno ne prestaje
mu to pravo dok je dijete smješteno u odgovarajućoj organizaciji udruženog
rada društvene brige o djeci predškolskog uzrasta ili odgoja i obrazovanja
tjedno ili svakodnevno duže od osam sati.

Član 6.

Postupak za ostvarivanje prava na rad sa skraćenim radnim vremenom pokreće
i vodi na zahtjev roditelja centar za socijalni rad osnovan za područje
općine u kojoj roditelj ima prebivalište, odnosno boravište.

U postupku za ostvarivanje prava na rad sa skraćenim radnim vremenom
centar za socijalni rad primjenjuje odredbe Zakona o općem upravnom postupku.

Član 7.

Centar za socijalni rad dostavlja prvostepenoj stručnoj komisiji postojeću
medicinsku i drugu dokumentaciju, socijalno-anamnestičke podatke i dokumenat
"Nalaz i mišljenje" stručne komisije o utvrđivanju ometenosti
u psihičkom ili fizičkom razvoju.

Prvostepena stručna komisija ispituje i ocjenjuje da li na temelju zaprimljene
dokumentacije iz stava 1. ovoga člana može dati ocjenu o zdravstvenom stanju
djeteta i težini hendikepa s obzirom na njen sadržaj i vremensko razdoblje
od izdavanja dokumenata "Nalaz i mišljenje" i podnošenja zahtjeva
za rad sa skraćenim radnim vremenom. Ako prvostepena stručna komisija utvrdi
da na temelju primljene dokumentacije nije u mogućnosti dati ocjenu o zdravstvenom
stanju djeteta i težini hendikepa zatražit će od centra za socijalni rad
da dijete uputi na vještačenje. Na osnovi rezultata vještačenja prvostepena
stručna komisija uz izdavanje novog "Nalaza i mišljenja" po Pravilniku
iz člana 2. stava 1. ovoga pravilnika daje i ocjenu o zdravstvenom stanju
djeteta i težini hendikepa.

U slučaju kada je roditelj podnio zahtjev za rad sa skraćenim radnim
vremenom zbog njege teže hendikepiranog djeteta kod kojega nije utvrđena
ometenost u psihičkom ili fizičkom razvoju centar za socijalni rad uputit
će dijete na vještačenje prvostepenoj stručnoj komisiji, koja će istodobno
temeljem pregleda i ispitivanja i dobivenih rezultata dati "Nalaz
i mišljenje" po pravilniku iz člana 2. štava 1. ovoga pravilnika i
ocjenu o zdravstenom stanju djeteta i težini hendikepa.

Član 8.

Ocjenu o zdravstvenom stanju djeteta i težini hendikepa iz člana 7.
ovoga pravilnika prvostepena stručna komisija daje na Obrascu broj 1 -
Ocjena o zdravstvenom stanju djeteta, koji je s odgovarajućim sadržajem
odštampan uz ovaj pravilnik i čini njegov sastavni dio.

Član 9.

Na temelju ocjene iz člana 8. ovoga pravilnika centar za socijalni rad
donosi rješenje. Rješenje kojim se roditelju priznaje pravo na rad sa skraćenim
radnim vremenom centar dostavlja i organizaciji, odnosno poslodavcu kod
kojega je roditelj zaposlen.

O žalbi protiv rješenja centra za socijalni rad rješava organ iz člana
92. stava 1. Zakona o socijalnoj zaštiti.

Ako se žalbom pobija rješenje centra za socijalni rad u vezi s ocjenom
o zdravstvenom stanju djeteta prvostepene stručne komisije, drugostepeni
organ će dostaviti cijeli spis predmeta sa potrebnom medicinskom i drugom
dokumentacijom Drugostepenoj stručnoj komisiji.

Član 10.

Ocjenu o zdravstvenom stanju djeteta Drugostepena stručna komisija daje
na Obrascu broj 2 - Ocjena o zdravstvenom stanju djeteta, koji je s odgovarajućim
sadržajem odštampan uz ovaj pravilnik i čini njegov sastavni dio.

Član 11.

Organizacija, odnosno poslodavac obračunava i isplaćuje naknadu osobnog
dohotka roditelju istovremeno s isplatama osobnog dohotka, odnosno plaće
obračunate u skladu s općim aktom organizacije, kolektivnim ugovorom, odnosno
ugovorom o zapošljavanju.

Organizacija, odnosno poslodavac, koji obavlja isplatu naknade osobnog
dohotka dužan je o tome voditi evidenciju, na Obrascu broj 3 - UT-V-422
- Podaci o osobnom dohotku roditelja koj radi skraćeno radno vrijeme zbog
njege teže hendikepiranog djeteta, koji je s odgovarajućim sadržajem odštampan
uz ovaj pravilnik i čini njegov sastavni dio. Na temelju toga obrasca organizacija,
odnosno poslodavac jednom mjesečno podnosi zahtjev za povrat sredstava
nadležnom organu koji upravlja sredstvima socijalne zaštite.

Nadležni organ koji upravlja sredstvima socijalne zaštite dužan je izvršiti
povrat sredstava u iznosu koji je isplatila organizacija, odnosno poslodavac
na ime tih naknada, najkasnije u roku 20 dana od podnošenja zahtjeva.

Član 12.

Pravo roditelja na rad sa skraćenim radnim vremenom miruje za vrijeme
dok se dijete nalazi na dogovorenom dugotrajnijem stacionarnom smještaju
u organizaciji udruženog rada zdravstva. O smještaju djeteta u organizaciju
udruženog rada zdravstva centar za socijalni rad dužan je odmah obavijestiti
organizaciju, odnosno poslodavca kod kojega je roditelj zaposlen radi raspoređivanja
roditelja na rad s punim radnim vremenom.

Po završenom stacionarnom smještaju djeteta centar za socijalni rad
dužan je odmah zatražiti od liječnika primarne zaštite koji je dijete uputio
na liječenje otpusno pismo na osnovi kojega će zatražiti od prvostepene
stručne komisije ocjenu da li je djetetu i nadalje potrebna njega.

Ukoliko centar za socijalni rad ne dobije otpusno pismo u roku od 15
dana zatražit će od prvostepene stručne komisije da ocijeni daljnju potrebu
za skračenim radnim vremenom roditelja zbog njege djeteta.

Centar za socijalni rad zatražit će od prvostepene stručne komisije
da ocijeni potrebu za skraćenim radnim vrmenom roditelja zbog njege teže
hendikepiranog djeteta i u drugim slučajevima kada smatra da su se izmijenile
okolnosti koje utječu za daljnje korištenje toga prava roditelja.

Član 13.

Rješenje o prestanku prava na rad sa skraćenim radnim vremenom donosi
centar za socijalni rad u roku od 15 dana od nastupa okolnosti zbog koje
prestaje potreba sa skraćenim radnim vremenom roditelja.

Konačno rješenje iz stava 1. ovoga člana centar za socijalni rad dostavlja
i organizaciji, odnosno poslodavcu kod kojega je roditelj zaposlen radi
nastavljanja rada roditelja s punim radnim vremenom.

Član 14.

Roditelj je dužan u roku od 8 dana prijaviti centru za socijalni rad
svaku promjenu koja utječe na gubitak prava na rad sa skraćenim radnim
vremenom.

Član 15.

Ovaj pravilnik stupa na snagu osmoga dana nakon objave u "Narodnim
novinama".

Klasa: 011-02/90-02/13

Urbroj : 534-03-03-90-0001

Zagreb, 10. kolovoza 1990.

Ministar zdravstva i socijalne zaštite

**prof. dr. Andrija Hebrang, dr. sci., v. r.**

```
Obrazac br. 1

PRVOSTEPENA STRUČNA KOMISIJA ZA DAVANJE NALAZA I MIŠLJENJA U POSTUPKU OSTVARIVANJA PRAVA I DRUGIH OBLIKA SOCIJALNE ZAŠTITE

Broj evidencije _____________________
Datum sjednice _____________________
U ________________________________

OCJENA
o zdravstvenom stanju djeteta

1. Ime i prezime djeteta_________________________       Ž.M. (zaokružiti)
2. Dan, mjesec, godina rođenja:__________________
3. Mjesto i općina rodenja, te SR _________________
____________________________________________
4. Osnova zdravstvenog osiguranja _______________
5. Adresa prebivališta (stalnog boravka)___________
____________________________________________
(mjesto, ulica, kućni broj, općina i SR)
6. S kime stanuje_______________________________
7. Ime i prezime oca, godina rođenja i zanimanje
_____________________________________________
8. Ime i prezime i djevojačko prezime majke, godina rođenja i zanimanje____________________________
_____________________________________________
9. Dijagnoze___________________________________
_____________________________________________
10. Vrsta i stupanj ometenosti u psihičkom ili fizičkom razvoju utvrđena prema članu 15. do 22. Pravilnika iz člana 2. stava 1.ovoga pravilnika (označuje se član, stav i točka) ___________________
_____________________________________________
11. Potreba da roditelj radi skraćeno radno vrijeme zbog njege teže hendikepiranog djeteta
POSTOJI - NE POSTOJI (nepotrebno precrtati)
O b ra z 1 o ž e n j e (u smislu člana 2. stava 2. ovoga pravilnika)____________________________________
12. Prijedlog o vremenu ponovnog vještačenja i utvrđivanja težine hendikepa s obrazloženjem 13.
_____________________________________________

Napomena:___________________________________

Članovi komisije:                               Predsjednik komisije:
_______________                         _________________
_______________
_______________
_______________
_______________

Obrazac br. 2

DRUGOSTEPENA STRUČNA KOMISIJA ZA DAVANJE NALAZA I MIŠLIENJA O ŽALBENOM POSTUPKU O OSTVARIVANJU PRAVA I DRUGIH OBLIKA SOCIJALNE ZAŠTITE

Broj evidencije: ________________________
Datum sjednice:________________________
U ____________________________________

OCJENA o zdravstvenom stanju djeteta

1. Ime i prezime djeteta_________________________
        Ž. M. (zaokružiti)
2. Dan, mjesec, godina rođenja:__________________
3. Mjesto i općina rođenja, te SR _________________
_____________________________________________
4. Osnova zdravstvenog osiguranja _______________
5. Adresa prebivališta (stalnog boravka)___________
_____________________________________________
(mjesto, ulica, kućni broj, općina i SR)
6. S kime stanuje ______________________________
7. Ime i prezime oca, godina rođenja i zanimanje
_____________________________________________
8. Ime i prezime i djevojačko prezime majke, godina rođenja i zanimanje ____________________________
_____________________________________________
9. Dijagnoze koje je utvrdila Drugostepena stručna komisija______________________________________
_____________________________________________
10. Vrsta i stupanj ometenosti u psihičkom ili fizičkom razvoju (utvrđena prema članu 15. do 22. Pravilnika iz člana 2. stava 1. ovoga pravilnika - označava se član, stav i točka)____________________
_____________________________________________
11. Potreba da roditelj radi skraćeno radno vrijeme zbog njege teže hendikepiranog djeteta
POSTOJI - NE POSTOJI (nepotrebno precrtati)
O b r a z 1 o ž e n j e (u smislu člana 2. stava 2. ovoga pravilnika) ___________________________________
_____________________________________________
12. Mišljenje o potrebi ponovnog vještačenja i utvrđivanja težine hendikepa po stručnoj komisiji s naznakom vremena i s obrazloženjem ____________
_____________________________________________
13. Napomena: ________________________________
_____________________________________________

Članovi komisije:                               Predsjednik komisije:
_______________                         ___________________
_______________
_______________
_______________
_______________

                                                                                                Obrazac 3

_________________________________
_________________________________
Broj: ________________
U _________________19______
___________________________     rođ. ___________                        (ime i prezime)

Radno vrijeme - redovno: Organizacije ___________
sati, radnika _______________________ sati.

IZVADAK iz dokumentacije novčanih primanja iz radnog odnosa radi utvrđivanja:

a) naknade osobnog dohotka zbog rada sa skraćenim radnim vremenom (čl.11. Pravilnika)

Podaci za vrijeme od ___________ do ____________

1. Mjesec
2. Broj ostvarenih dana
3. Broj ostvarenih sati
4. Osobni dohodak radnika za skračeno rad. vrijeme
5. Osobni dohodak radnika za puno radno vrijeme
6. UKUPNO primanje radnika za skračeno rad. vrijeme
7. Odsutnost s posla bez prava na naknadu - dana
8. Odsutnost s posla bez prava na naknadu - sati
9. Odsutnost s posla s pravom na naknadu - dana
10. Odsutnost s posla s pravom na naknadu - sati
11. Osnovica za određivanje neknade OD za vrijeme privr. spriječenosti za rad - dnevna
12. Osnovica za određivanje neknade OD za vrijeme privr. spriječenosti za rad - satna
13. Ukupno isplaćen OD za vrijeme privrem. sprij. za rad
14. Iznos kojeg treba nadoknaditi
15. Obveznik povrata sredstava

1      2       3        4       5       6       7       8       9       10      11      12      14      14      15
I
II
III
IV
VI
VII
VIII
IX
XI
XII
UKUPNO:

Prema završnom računu za________godinu naknadno je obračunana i isplaćena razlika osobnog dohotka u svoti od___________ dinara (slovima:___________________________________)

Ovlašteni radnik za                                                     Direktor organizacije:
popunjavanje izvatka:                           M.P.

```

Obrazac UT-V-422

x) Podaci o osobnom dohotku roditelja koji radi skraćeno radno vrijeme
zbog njege teže hendikepiranog djeteta.

UPUTA za popunavanje "lzvatka iz dokumentacije o novčanim primanjima
iz radnog odnosa radi utvrđivanja - naknade osobnog dohotka zbog rada sa
skraćenim radnim vremenom

- kolone 2 i 3 provedeno na radu dana, odnosno sati;

- kolona 4 - osobni dohodak radnika za skraćeno vrijeme;

- kolona 5 - primanja radnika za puno radno vrijeme na poslovima i radnim
zadacima koje je radnik obavljao u momentu prelaska na skraćeno radno vrijeme;

- kolona 6 - ukupna primanja radnika sa skraćenim radnim vremenom (osobni
dohodak plus naknada);

- u kolone 7 i 8 - treba upisati dane, odnosno sate koje je radnik bio
odsutan s rada, a prema propisima ne pripada mu naknada osobnog dohotka;

- u kolonu 9 i 10 - treba upisati dane, odnosno sate za koje mu pripada
naknada osobnog dohotka (plaćeni dopust, bolovanje, vojna vježba i dr.);

- u kolonu 11 i 12 - treba upisati dnevnu zaradu, odnosno satnu osnovicu
za određivanje naknade za vrijeme privremene spriječenosti za rad (ukoliko
je imao pravo na naknadu);

- u kolonu 13 treba upisati ukupan iznos naknade osobnog dohotka radi
privremene spriječenosti za rad;

- u kolonu 14 - treba upisati iznos, sredstava koje treba nadoknaditi
organ koji raspolaže sredstvima socijalne zaštite;

- u kolonu 15 - treba upisati SIZ - socijalne zaštite koja je dužna
izvršiti povrat sredstava.

Pravilnik, NN 34/1990-694
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)